Locatarii din două blocuri din Constanța sunt disperați. Nu se mai simt în siguranță în casele lor, după ce un dezvoltator imobiliar a făcut săpături la fundația unui bloc pentru a construi încă un imobil, lipit de cel vechi. Astfel, s-au produs alunecări de teren care au dus deja la prăbușirea unui gard al unei parcări din apropiere. Iar în blocul lipit de fundația nouă au apărut crăpături în pereți.
Pe strada Ionel Teodoreanu din Constanța, excavatoarele sapă de o săptămână. Se lucrează la fundația unui bloc de locuințe, care va fi lipit de un imobil mai vechi. Totul părea în regulă până în urmă cu două zile, când pământul a cedat și luat-o la vale, spre disperarea locatarilor.
La blocul de lângă groapa săpată pentru fundația nouă au apărut crăpături în pereții de pe casa scării. Expertul chemat la față locului spune că nu s-a respectat tehnologia de execuție.
Unii locatari se mai tem să stea în locuințe, iar în momentul în care s-a surpat malul de pământ au sunat la 112.